คลังเล็งให้สินเชื่อพิเศษช่วยน้ำท่วม
กรณ์ แจงดันมาตรการช่วยน้ำท่วมเพิ่ม โดยยึดแนวทางให้สินเชื่อพิเศษ เหมือนที่เคยช่วยผู้ที่ได้รับผลกระทบจากการชุมนุม
10 พ.ย. 2553

กรณ์ แจงดันมาตรการช่วยน้ำท่วมเพิ่ม โดยยึดแนวทางให้สินเชื่อพิเศษ เหมือนที่เคยช่วยผู้ที่ได้รับผลกระทบจากการชุมนุม
นายกรณ์ จาติกวณิช รมว.คลัง กล่าวว่า คลังเตรียมออกมาตรการทางการเงินช่วยเหลือผู้ประสบภัยน้ำท่วมเพิ่มเติม เนื่องจากความเสียหายชัดเจนและขยายวงกว้างมากขึ้น ทั้งเกษตรกรชาวนา และชาวสวนยาง รวมถึงผู้ประกอบการขนาดกลางและขนาดเล็ก โดยเฉพาะในตัวเมืองนครราชสีมาและหาดใหญ่
ทั้งนี้ แนวทางการช่วยเหลือเพิ่มเติม ได้ให้สถาบันการเงินของรัฐใช้มาตรการให้สินเชื่อพิเศษดอกเบี้ยต่ำ ที่เป็นรูปแบบเดียวกับที่เคยช่วยเหลือผู้ที่ได้รับผลกระทบจากการชุมนุมย่านราชประสงค์ 
นอกจากนี้ ยังได้สั่งให้กองทุนเงินให้กู้ยืมเพื่อการศึกษา (กยศ.) ศึกษาแนวทางในการผ่อนปรนการชำระหนี้การศึกษา ของนักเรียน นิสิต นักศึกษาที่ได้รับผลกระทบจากน้ำท่วม และแนวทางให้สินเชื่อพิเศษสำหรับนักเรียน นิสิต และนักศึกษาที่ได้รับผลกระทบจนทำให้ไม่สามารถจ่ายค่าเล่าเรียนได้
นายกรณ์ กล่าวว่า ที่ผ่านมารัฐบาลได้ให้ความช่วยเหลือจ่ายเงินชดเชยครอบครัวละ 5,000 บาท การจ่ายเงินชดเชยชาวนา และการให้ความช่วยเหลือเกษตรกรชาวสวนยาง ซึ่งทางกระทรวงเกษตรและสหกรณ์การเกษตรเป็นผู้รับผิดชอบ
นอกจากนี้ ธนาคารกรุงไทย ซึ่งเป็นธนาคารภายใต้การกำกับดูของกระทรวงการคลัง ยังนำร่องในการลดค่าธรรมเนียมการโอนเงินไปในจังหวัดที่น้ำท่วม เพื่อช่วยเหลือประชาชนที่ได้รับความเดือดร้อน